JMT เผยงบ Q2/58 กำไรลดลง 29% หลังมีต้นทุนและค่าใช้จ่ายเพิ่มขึ้น
JMT เผยงบ Q2/58 กำไรลด 29% หลังมีต้นทุนและค่าใช้จ่ายเพิ่มขึ้น โดยงบฯ Q2/58 กำไรสุทธิ 18.94 ล้านบาท ลดลง 29% จากปีก่อนที่มีกำไร 26.80 ล้านบาท ขณะที่ งวด 6 เดือนมีกำไร 55.83 ล้านบาท เพิ่มขึ้น 29% จากปีก่อนที่มีกำไร 43.41 ล้านบาท
13 ส.ค. 2558

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 18.94 ล้านบาท หรือมีกำไรสุทธิ 0.06 บาทต่อหุ้น ลดลง 29% จากช่วงเดียวกันของปีก่อนที่มีกำไรสุทธิ 26.80 ล้านบาท หรือมีกำไรสุทธิ 0.09 บาทต่อหุ้น
ขณะที่ ผลการดำเนินงานช่วง 6 เดือนแรกมีกำไรสุทธิ 55.83 ล้านบาท หรือ 0.18 บาทต่อหุ้น เพิ่มขึ้น 29% จากช่วงเดียวกันของปีก่อนที่มีกำไรสุทธิ 43.41 ล้านบาท หรือ 0.14 บาทต่อหุ้น
โดยผลการดำเนินงวด 3 เดือนที่มีกำไรลดลง เนื่องจากบริษัทมีต้นทุนขายเพิ่มขึ้น โดยเกิดจากจำนวนพนักงานที่เพิ่มมากขึ้นเพื่อรองรับการซื้อหนี้เข้ามาบริหารมากขึ้นอย่างต่อเนื่องประกอบกับค่าใช้จ่ายติดตามหนี้สินที่เพิ่มขึ้นตามการซื้อหนี้ด้อยคุณภาพที่เพิ่มมากขึ้นรวมทั้งค่าใช้จ่ายทางกฎหมายที่เพิ่มขึ้น
ขณะเดียวกัน บริษัทมีค่าใช้จ่ายในการขายและบริหารเพิ่มขึ้นจากสำรองหนี้สูญเงินลงทุนในลูกหนี้จากการบริหารหนี้ด้อยคุณภาพและการปล่อยสินเชื่อรวมทั้งค่าเช่าอาคารสำนักงานจากการขยายพื้นที่รองรับจำนวนพนักงานที่เพิ่มขึ้นและค่าเสื่อมราคาของทรัพย์สินจากขยายงานเพื่อรองรับการซื้อหนี้ด้อยคุณภาพเข้ามาบริหารเพิ่มมากขึ้น